**Αρ. Εφ. 3968, 18/3/2005 Κ.Δ.Π. 138/2005**

**Ο ΠΕΡΙ ΡΥΘΜΙΣΕΩΣ ΗΛΕΚΤΡΟΝΙΚΩΝ ΕΠΙΚΟΙΝΩΝΙΩΝ ΚΑΙ ΤΑΧΥΔΡΟΜΙΚΩΝ ΥΠΗΡΕΣΙΩΝ ΝΟΜΟΣ ΤΟΥ 2004**

**Απόφαση δυνάμει των άρθρων 20 (Θ) και 108 (2)**

|  |  |
| --- | --- |
|  | Για σκοπούς:  εναρμόνισης των διατάξεων περί των υποχρεώσεων παροχής Καθολικής Υπηρεσίας με τις κατευθυντήριες γραμμές της πράξης της Ευρωπαϊκής Κοινότητας με τίτλο «Oδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών» (ΕΕ L 108 της 24.4.2002, σελ.51)  O Επίτροπος Ρυθμίσεως Ηλεκτρονικών Επικοινωνιών και Ταχυδρομείων, ασκώντας τις εξουσίες που του παρέχει το άρθρο 108 (2) του περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμου του 2004, εκδίδει την ακόλουθη Απόφαση. |
|  |  |
|  | **Μέρος Ι. Εισαγωγικές διατάξεις** |
|  |  |
|  | 1. Η παρούσα Απόφαση θα αναφέρεται ως η περί Καθορισµού του πεδίου της Τηλεπικοινωνιακής Καθολικής Υπηρεσίας Απόφαση του 2005. |
|  |  |
|  | 1. (1) Στην παρούσα Απόφαση, εκτός αν από το κείμενο προκύπτει διαφορετική έννοια – |
|  |  |
|  | «Νόμος» σημαίνει τον περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμο του 2004 και περιλαμβάνει κάθε νόμο που τον τροποποιεί ή τον αντικαθιστά. |
|  |  |
|  | «∆ικαιούχος Φορέας» σηµαίνει το δεόντως αδειοδοτηµένο παροχέα δημόσιων τηλεπικοινωνιακών δικτύων ή/και δημόσιας φωνητικής τηλεφωνίας στη Κυπριακή ∆ηµοκρατία. |
|  |  |
|  | «Υπόχρεος Οργανισµός» σηµαίνει τον εκάστοτε ορισμένο από τον Επίτροπο παροχέα Καθολικής Τηλεπικοινωνιακής Υπηρεσίας ο οποίος υπέχει των υποχρεώσεων παροχής μιας ή περισσότερων Ομάδων υπηρεσιών της Καθολικής Τηλεπικοινωνιακής Υπηρεσίας όπως ορίζονται στην παρούσα Απόφαση. |
|  |  |
|  | (2) Οποιοιδήποτε άλλοι όροι χρησιμοποιούνται στην παρούσα Απόφαση και οι οποίοι δεν ορίζονται διαφορετικά σε αυτούς θα έχουν την έννοια που αποδίδει στους όρους αυτούς ο Νόμος. |
|  |  |
|  | 1. Η παρούσα Απόφαση προσδιορίζει, σύµφωνα µε το άρθρο 108 (2) επ. του Νόµου, το περιεχόμενο της Καθολικής Τηλεπικοινωνιακής Υπηρεσίας. |
|  |  |
|  | **Μέρος ΙΙ. Περιεχόμενο Καθολικής Τηλεπικοινωνιακής Υπηρεσίας** |
|  | 1. Η Καθολική Τηλεπικοινωνιακή Υπηρεσία περιλαµβάνει την παροχή: |
|  |  |
|  | (α) σύνδεσης σε σταθερή θέση με το δηµόσιο τηλεφωνικό δίκτυο και πρόσβασης στις συναφείς τηλεφωνικές υπηρεσίες, σύµφωνα µε τα όσα ορίζονται ειδικότερα στο Παράρτηµα I της παρούσας Απόφασης (Ομάδα Α υπηρεσιών Καθολικής Τηλεπικοινωνιακής Υπηρεσίας), |
|  |  |
|  | (β) υπηρεσίας πληροφοριών τηλεφωνικού καταλόγου και παροχή καταλόγων συνδροµητών σε έντυπη και ηλεκτρονική µορφή σύµφωνα µε τα όσα ορίζονται ειδικότερα στο Παράρτηµα IIֹ της παρούσας Απόφασης (Ομάδα Β υπηρεσιών Καθολικής Τηλεπικοινωνιακής Υπηρεσίας), |
|  |  |
|  | (γ) κοινόχρηστων τηλεφώνων, σύµφωνα µε τα όσα ορίζονται ειδικότερα στο Παράρτηµα III της παρούσας Απόφασης (Ομάδα Γ υπηρεσιών Καθολικής Τηλεπικοινωνιακής Υπηρεσίας), |
|  |  |
|  | (δ) υπηρεσιών ή ευκολιών για άτομα µε ειδικές ανάγκες, χαμηλού εισοδήματος ή/και με ειδικές κοινωνικές ανάγκες , σύµφωνα µε τα όσα ορίζονται ειδικότερα στο Παράρτηµα ΙV της παρούσας Απόφασης, |
|  |  |
|  | (ε) δωρεάν πρόσβασης σε υπηρεσίες εκτάκτων αναγκών, σύµφωνα µε τα όσα ορίζονται ειδικότερα στο Παράρτηµα V της παρούσας Απόφασης (Ομάδα Δ υπηρεσιών Καθολικής Τηλεπικοινωνιακής Υπηρεσίας). |
|  |  |
|  | 1. Ο Επίτροπος ανά τακτά χρονικά διαστήματα επανεξετάζει το περιεχόμενο των υπηρεσιών της Καθολικής Τηλεπικοινωνιακής Υπηρεσίας δυνάμει του άρθρου 108 (4), (5), (6), (7) του Νόμου. |
|  |  |
|  | 1. Εφόσον δεν ορίζεται άλλως στα σχετικά Παραρτήματα της παρούσας Απόφασης, οι υπηρεσίες και ευκολίες που συνθέτουν την Καθολική Τηλεπικοινωνιακή Υπηρεσία σύµφωνα µε το άρθρο 4 της παρούσας Απόφασης πρέπει να παρέχονται:   (α) σε προσιτές τιµές όπως αυτές θα κρίνονται από τον Επίτροπο λαµβάνοντας υπόψη και τα ειδικότερα χαρακτηριστικά κάθε περίπτωσης,  (β) σύµφωνα µε τις αρχές της διαφάνειας της µη διάκρισης και της αναλογικότητας, και  (γ) µε ποιότητα υπηρεσίας που καλύπτει τις τυχόν υποχρεώσεις που προβλέπονται στο περί Καθορισμού της Ποιότητας παροχής Υπηρεσιών Ηλεκτρονικών Επικοινωνιών Διάταγμα του 2004. |
|  |  |
|  | 1. Οι διατάξεις της παρούσας Απόφασης εφαρµόζονται χωρίς περιορισµό των οποιωνδήποτε άλλων υποχρεώσεων του Υπόχρεου Οργανισμού όπως αυτές απορρέουν από το Νόµο, τα δυνάµει αυτού εκδιδόµενα ∆ιατάγµατα και Αποφάσεις, καθώς και την άδεια ή τις άδειές του. |
|  |  |
|  | **Μέρος ΙΙΙ. Συμμόρφωση** |
|  |  |
|  | 1. (1) Μετά από σχετική αίτηση του Επιτρόπου, ο Υπόχρεος Οργανισμός οφείλει να υποβάλει έκθεση στον Επίτροπο, εντός χρονικών ορίων που ορίζονται από τον Επίτροπο και που δεν µπορούν να είναι µεγαλύτερα από τρεις (3) µήνες, ως προς τα µέτρα που έχει λάβει για την εξασφάλιση της συµµόρφωσής του µε την παρούσα Απόφαση και τα δυνάμει του Νόμου εκδιδόμενα Διατάγματα και Αποφάσεις σχετικά με την Καθολική Τηλεπικοινωνιακή Υπηρεσία, στη µορφή που απαιτεί κατά την εύλογη κρίση του ο Επίτροπος. |
|  |  |
|  | (2) Ο Επίτροπος δύναται να δηµοσιεύσει τις πληροφορίες που του παρέχονται στην έκθεση που του υποβάλλεται σύµφωνα µε το εδάφιο (1) του παρόντος. |
|  |  |
|  | 1. ∆υνάµει του εδαφίου (κ) του άρθρου 20 του Νόµου, και χωρίς περιορισµό των τυχόν αυστηρότερων κυρώσεων που µπορεί να προβλέπει ο Νόµος, οι δυνάµει αυτού εκδιδόµενοι Κανονισµοί ∆ιατάγµατα και Αποφάσεις ή η άδεια του Υπόχρεου Οργανισμού, ο Επίτροπος δύναται να επιβάλει διοικητικό πρόστιµο κατ’έφαρμογήν των Κανονισμών ή/και Διατάγματος των περί Συλλογής Πληροφοριών και Επιβολής ∆ιοικητικού Προστίµου, ως ισχύει ή τροποποιείται κάθε φορά, σε κάθε Υπόχρεο Οργανισμό που παραβιάζει οποιαδήποτε από τις υποχρεώσεις του, που ορίζονται στην παρούσα Απόφαση. |
|  |  |
|  | 1. (1) Με την επιφύλαξη των άλλων εξουσιών που του παρέχει ο Νόµος και τα δυνάμει αυτού εκδιδόµενα ∆ιατάγµατα και Αποφάσεις, ο Επίτροπος δύναται να εκδίδει οποιαδήποτε ∆ιατάγµατα ή Αποφάσεις απαιτούνται για την πρακτική εφαρµογή της παρούσας Απόφασης και να προβαίνει σε κάθε δηµοσίευση για τους ίδιους σκοπούς. |
|  |  |
|  | (2) Χωρίς περιορισµό της γενικότητας του εδαφίου (1), ο Επίτροπος δύναται με έκδοση αιτιολογημένου Διατάγματος ή Απόφασης να αναφέρεται µεταξύ άλλων: |
|  |  |
|  | (α) στην προσθήκη ή αφαίρεση υπηρεσιών που συνθέτουν την Καθολική Τηλεπικοινωνιακή Υπηρεσία, |
|  |  |
|  | (β) στην τροποποίηση των όρων παροχής µιας ορισµένης υπηρεσίας που περιλαµβάνεται στο σύνολο των υπηρεσιών που συνθέτουν την Καθολική Τηλεπικοινωνιακή Υπηρεσία . |
|  |  |
| Δημόσια Διαβούλευση. | 1. Με την επιφύλαξη των υποχρεώσεων του σύµφωνα µε το Νόµο και τα δυνάµει αυτού εκδιδόµενα ∆ιατάγµατα και Αποφάσεις, ο Επίτροπος δύναται να οργανώνει δηµόσιες διαβουλεύσεις ως προς οποιοδήποτε από τα θέµατα που αναφέρονται στην παρούσα Απόφαση. |
|  |  |
|  | **Μέρος VI. Τελικές Διατάξεις** |
|  |  |
|  | 12. Με την έναρξη ισχύος της παρούσας Απόφασης, το Διάταγμα περί Καθολικής Τηλεπικοινωνιακής Υπηρεσίας του 2003 (Δ.Ε 4/2004 καταργείται, τηρουμένων των προνοιών του άρθρου 161 (10) του Νόμου. |
|  |  |
|  | 13. Η παρούσα Απόφαση τίθεται σε ισχύ από την ηµεροµηνία δηµοσίευσής της στην Επίσημη Εφημερίδα της Δημοκρατίας. |

**ΠΑΡΑΡΤΗΜΑ I**

**Ομάδα Α** (άρθρο 4 εδάφιο α): Παροχή σύνδεσης σε σταθερή θέση με σταθερό δηµόσιο τηλεφωνικό δίκτυο και πρόσβαση σε συναφείς υπηρεσίες

1. Για τους σκοπούς του παρόντος Παραρτήµατος ορίζεται:

«Παροχέας Καθολικής Τηλεπικοινωνιακής Υπηρεσίας» το πρόσωπο το οποίο έχει ορισθεί από τον Επίτροπο ως Υπόχρεος Οργανισμός παροχής του περιεχομένου των υπηρεσιών της Ομάδας Α της Καθολικής Τηλεπικοινωνιακής Υπηρεσίας.

1. Ο παροχέας Καθολικής Τηλεπικοινωνιακής Υπηρεσίας οφείλει να παρέχει τις σχετικές υπηρεσίες σύμφωνα και με αυτά που ορίζονται στο Παράρτημα IV της παρούσης Απόφασης αναφορικά με τις Υπηρεσίες και Ευκολίες για χρήστες/συνδρομητές με ειδικές ανάγκες, χαμηλού εισοδήματος ή/και με ειδικές κοινωνικές ανάγκες .
2. (α) O παροχέας Καθολικής Τηλεπικοινωνιακής Υπηρεσίας οφείλει να παρέχει σύνδεση στο σταθερό δηµόσιο τηλεφωνικό δίκτυο, έπειτα από εύλογο αίτημα οποιουδήποτε προσώπου, σε προσιτές τιµές, και µε τρόπο διαφανή και χωρίς διακρίσεις, σε ολόκληρο το έδαφος της Κυπριακής ∆ηµοκρατίας.

(β) Ο παροχέας Καθολικής Τηλεπικοινωνιακής Υπηρεσίας δύναται να ζητήσει από οποιοδήποτε πρόσωπο αιτηθεί σύνδεση στο σταθερό δηµόσιο τηλεφωνικό δίκτυο στα πλαίσια παροχής της Καθολικής Τηλεπικοινωνιακής Υπηρεσίας, άδεια οικοδοµής η οποία εκδίδεται από την αρµόδια αρχή.

(γ) Στις περιπτώσεις εκείνες όπου ο Υπόχρεος Οργανισμός δεν δύναται να υλοποιήσει αίτημα για παροχή σύνδεσης στο σταθερό δημόσιο τηλεφωνικό δίκτυο υποχρεούται να αποστείλει στον αιτούντα έγγραφη απάντηση, εντός 5 εργάσιμων ημερών από την ημερομηνία παραλαβής της σχετικής αίτησης, στην οποία:

* θα περιγράφονται αναλυτικά οι λόγοι για τος οποίους δεν είναι εφικτή η υλοποίηση του εν λόγω αιτήματος,
* θα εμπεριέχεται ενημέρωση του αιτούντα ότι δύναται να προσφύγει στον Επίτροπο σύμφωνα με τα οριζόμενα στο Νόμο.

Ο Υπόχρεος Οργανισμός υποχρεούται να διατηρεί στατιστικά στοιχεία αναφορικά με τον αριθμό των απορριφθέντων αιτημάτων καθώς επίσης και αρχείο με τις έγγραφες απαντήσεις που απέστειλε στους αιτούντες σύμφωνα με την ανωτέρω διαδικασία, τα οποία θα πρέπει να τα κοινοποιεί άμεσα στον Επίτροπο μετά από σχετικό έγγραφο αίτημα.

1. Η σύνδεση οφείλει να διασφαλίζει τη µμετάδοση, µμεταξύ τερµατικών σηµείων του δικτύου σε σταθερές θέσεις, λόγου και ακουστικών πληροφοριών εύρους ζώνης 3,1 kHz, και μέσω της οποίας θα μπορούν να πραγματοποιούνται:

(α) εθνικές και διεθνείς τηλεφωνικές κλήσεις προς και από το σηµείο σύνδεσης,

(β) επικοινωνίες τηλεοµοιοτυπίας οµάδας ΙΙΙ, σύµφωνα µε τις συστάσεις της ∆ιεθνούς ΄Ενωσης Τηλεπικοινωνιών (ITU) στη "σειρά Τ",

(γ) μεταδόσεις δεδοµένων φωνητικής ζώνης µε ταχύτητα προς το χρήστη τουλάχιστον 56Κ bit/s.

1. Η πρόσβαση στο τερµατικό σηµείο του αιτούντος δέον όπως γίνεται µέσω ενός αριθµού ή αριθµών του Σχεδίου Αριθµοδότησης της Κυπριακής ∆ηµοκρατίας.

**ΠΑΡΑΡΤΗΜΑ** **II**

**Ομάδα Β** (άρθρο 4 εδάφιο β): Υπηρεσίες Πληροφοριών Καταλόγου και Κατάλογοι Συνδροµητών σε έντυπη και ηλεκτρονική µορφή.

1. Για τους σκοπούς του παρόντος Παραρτήµατος ορίζεται :

«Παροχέας Καθολικής Τηλεπικοινωνιακής Υπηρεσίας» το πρόσωπο το οποίο έχει ορισθεί από τον Επίτροπο ως Υπόχρεος Οργανισμός παροχής του περιεχομένου των υπηρεσιών της Ομάδας Β της Καθολικής Τηλεπικοινωνιακής Υπηρεσίας.

1. Ο παροχέας Καθολικής Τηλεπικοινωνιακής Υπηρεσίας οφείλει να παρέχει τις σχετικές υπηρεσίες σύμφωνα και με αυτά που ορίζονται στο Παράρτημα IV της παρούσης Απόφασης αναφορικά με τις Υπηρεσίες και Ευκολίες για χρήστες/συνδρομητές με ειδικές ανάγκες, χαμηλού εισοδήματος ή/και με ειδικές κοινωνικές ανάγκες .
2. Ο παροχέας Καθολικής Τηλεπικοινωνιακής Υπηρεσίας έχει υποχρέωση να εκδίδει, δηµοσιεύει και να κρατά ενήμερο σε ετήσια τουλάχιστον βάση, πλήρη τηλεφωνικό κατάλογο σε έντυπη και ηλεκτρονική µορφή, ο οποίος καλύπτει το σύνολο των αριθµών που έχουν εκχωρηθεί σε συνδροµητές από το Σχέδιο Αριθμοδότησης της Κυπριακής Δημοκρατίας βάσει του άρθρου 111 παρ. 1 του Νόμου. Ο υπόχρεος για την έκδοση τηλεφωνικού καταλόγου υποχρεούται να υποβάλει στον Επίτροπο κατόπιν σχετικού έγγραφου αιτήματος του Επιτρόπου για έγκριση της µορφής του καταλόγου που πρόκειται να εκδώσει, το αργότερο δύο µήνες πριν την ημερομηνία υποχρέωσης έκδοσής του ή ενημέρωσής του.
3. Κάθε συνδροµητής, συμπεριλαμβανομένων αυτών με σταθερούς, προσωπικούς και κινητούς αριθμούς, οποιουδήποτε Δικαιούχου Φορέα και στον οποίο έχει παραχωρηθεί τηλεφωνικός αριθµός από το Σχέδιο Αριθµοδότησης της Κυπριακής ∆ηµοκρατίας έχει το δικαίωµα εγγραφής του στον τηλεφωνικό κατάλογο.
4. (1) Οποιοσδήποτε συνδροµητής οποιουδήποτε ∆ικαιούχου Φορέα έχει το δικαίωµα:

(α) να αρνείται τη συµπερίληψή του στην Βάση Δεδομένων Τηλεφωνικού Καταλόγου Κύπρου (γνωστή ως Τηλεφωνικός κατάλογος)

(β) να αρνείται οποιαδήποτε αναφορά του φύλου του στον τηλεφωνικό κατάλογο

(γ) να επιτρέπει τη συµπερίληψη µέρους µόνο της διεύθυνσής του στον τηλεφωνικό κατάλογο.

(2) Ο Παροχέας Καθολικής Τηλεπικοινωνιακής Υπηρεσίας ενημερώνει ατελώς τους Συνδρομητές σχετικά με τη δυνατότητα πρόσβασης άλλων Δικαιούχων Φορέων στις πληροφορίες Τηλεφωνικού Καταλόγου την οποία τηρεί, με σκοπό την παροχή πληροφοριών καταλόγου και από άλλους Δικαιούχους Φορείς, κατ’εφαρμογή του άρθρου 111 του Νόμου.

(3) Η υποχρέωση του Παροχέα Καθολικής να ενημερώνει τους Συνδρομητές σύμφωνα με την παράγραφο (2) πιο πάνω ισχύει για διάστημα ενός έτους από την ημερομηνία έναρξης ισχύος της παρούσας απόφασης.

1. Ο παροχέας της Καθολικής Τηλεπικοινωνιακής Υπηρεσίας οφείλει να παρέχει σε 24ωρη βάση, σε προσιτή και δηµοσιευµένη τιµή, υπηρεσία πληροφοριών καταλόγου σε κάθε χρήστη η οποία καλύπτει όλους τους τηλεφωνικούς αριθµούς οι οποίοι είναι καταχωρηµένοι στον πλήρη τηλεφωνικό κατάλογο.
2. Η υπηρεσία πληροφοριών καταλόγου θα πρέπει να επιτρέπει στο πρόσωπο που καλεί να έχει πρόσβαση στην υπηρεσία πληροφοριών τηλεφωνικού καταλόγου που διατηρείται σύµφωνα µε το παρόν Παράρτηµα, καθώς και σε υπηρεσίες πληροφοριών ξένων τηλεφωνικών καταλόγων.
3. Εάν η υπηρεσία πληροφοριών τηλεφωνικού καταλόγου αφορά έναν αριθµό τηλεφωνικού δικτύου σε ξένη χώρα, στο οποίο ο παροχέας της καθολικής τηλεπικοινωνιακής υπηρεσίας δεν έχει απ΄ ευθείας πρόσβαση, ο παροχέας της καθολικής τηλεπικοινωνιακής υπηρεσίας οφείλει να προσφέρει πληροφορίες ως προς τον τρόπο που ο καλών χρήστης µπορεί να κάνει χρήση της σχετικής ξένης υπηρεσίας πληροφοριών τηλεφωνικού καταλόγου.
4. Ο παροχέας της Καθολικής Τηλεπικοινωνιακής Υπηρεσίας δικαιούται να χρεώσει στους Συνδρομητές ένα εύλογο τέλος για τη χρήση της υπηρεσίας πληροφοριών τηλεφωνικού καταλόγου που αναφέρεται στο παρόν Παράρτηµα, δικαιούται δε επίσης να χρεώσει ένα εύλογο τέλος για τη διάθεση του τηλεφωνικού καταλόγου που συντηρείται σύµφωνα µε το παρόν Παράρτηµα.
5. Οι πληροφορίες που περιλαµβάνονται στους τηλεφωνικούς καταλόγους ή παρέχονται στο πλαίσιο της υπηρεσίας πληροφοριών καταλόγου είναι οι ελάχιστες αναγκαίες και συνίστανται στο ονοµατεπώνυµο, διεύθυνση και τον τηλεφωνικό αριθµό του συνδροµητή.
6. Ο παροχέας της Καθολικής Τηλεπικοινωνιακής Υπηρεσίας, σύµφωνα µε την παράγραφο 3 του παρόντος παραρτήµατος, υποχρεούται να ενηµερώνει τον τηλεφωνικό κατάλογο τουλάχιστον σε ετήσια βάση. Ο παροχέας της Καθολικής Τηλεπικοινωνιακής Υπηρεσίας σύµφωνα µε την παράγραφο 6 του παρόντος παραρτήµατος, υποχρεούται να ενηµερώνει τη βάση δεδοµένων του αµέσως µετά την κοινοποίηση σ’αυτόν οποιασδήποτε τροποποίησης στοιχείων αυτής. Οι Οργανισµοί που εκχωρούν συνδροµητικούς αριθµούς υποχρεούνται να κοινοποιούν στον παροχέα Καθολικής Υπηρεσίας κάθε νέα εκχώρηση ή τροποποίηση υφισταμένης σχετικά με τα στοιχεία των συνδροµητών τους, άμεσα κατά το χρόνο ενεργοποίησης αυτής.
7. Ο παροχέας της Καθολικής Τηλεπικοινωνιακής Υπηρεσίας οφείλει να συµµορφώνεται πλήρως µε τις διατάξεις για την προστασία των προσωπικών δεδοµένων, την προστασία του ανταγωνισµού και οποιεσδήποτε σχετικές υποχρεώσεις προβλέπονται από το Νόµο, και τα δυνάµει αυτού εκδιδόµενα ∆ιατάγµατα και Αποφάσεις.
8. Οι υπηρεσίες πληροφοριών καταλόγου και καταλόγου συνδροµητών σε έντυπη και ηλεκτρονική µορφή λειτουργούν µε βάση τον Περί Επεξεργασίας ∆εδοµένων Προσωπικού Χαρακτήρα (Προστασία του Ατόµου) Νόµο, Ν.138(Ι)/2001 και τις εκάστοτε τροποποιήσεις του.
9. Ο πάροχος Καθολικής Τηλεπικοινωνιακής Υπηρεσίας υποχρεούται να ανταποκρίνεται σε κάθε εύλογο αίτημα Δικαιούχου Φορέα ο οποίος επιθυμεί να χρησιμοποιήσει τις πληροφορίες του τηλεφωνικού καταλόγου που κρατά ενήμερο ο παροχέας Καθολικής Τηλεπικοινωνιακής Υπηρεσίας προκειμένου να παρέχει και ο ίδιος ανάλογες υπηρεσίες, με την επιφύλαξη της παραγράφου 12 του παρόντος παραρτήματος. Ο παροχέας Καθολικής Τηλεπικοινωνιακής Υπηρεσίας υποχρεούται να παρέχει σχετική πρόσβαση στους Δικαιούχους φορείς οι οποίοι θα του κοινοποιήσουν σχετικό αίτημα, με όρους οι οποίοι θα είναι διαφανείς και αμερόληπτοι ενώ η τιμολόγηση των σχετικών υπηρεσιών θα είναι προσανατολισμένη στο κόστος.

**ΠΑΡΑΡΤΗΜΑ III**

**Ομάδα Γ** (άρθρο 4 εδάφιο γ): Παροχή Κοινόχρηστων Τηλεφώνων

1. Για τους σκοπούς του παρόντος Παραρτήµατος ορίζονται:

(α) «Παροχέας Καθολικής Τηλεπικοινωνιακής Υπηρεσίας» ορίζεται το πρόσωπο το οποίο έχει ορισθεί από τον Επίτροπο ως Υπόχρεος Οργανισμός παροχής του περιεχομένου των υπηρεσιών της Ομάδας Γ της Καθολικής Τηλεπικοινωνιακής Υπηρεσίας.

(β) «κοινόχρηστο τηλέφωνο» σηµαίνει κάθε περίπτερο, θάλαµο, ακουστικό κουβούκλιο, σκέπαστρο ή ανάλογη κατασκευή που περιέχει τηλεφωνικό µηχάνηµα που δεν παρέχεται από τον παροχέα της Καθολικής Τηλεπικοινωνιακής Υπηρεσίας σε ένα ορισµένο πρόσωπο, αλλά διατίθεται από αυτόν για τη χρήση του κοινού ή κατηγορίας κοινού για την παροχή υπηρεσιών φωνητικής τηλεφωνίας.

1. Ο παροχέας Καθολικής Τηλεπικοινωνιακής Υπηρεσίας οφείλει να παρέχει τις σχετικές υπηρεσίες σύμφωνα και με αυτά που ορίζονται στο Παράρτημα IV της παρούσης Απόφασης αναφορικά με τις Υπηρεσίες και Ευκολίες για άτομα με ειδικές ανάγκες, χαμηλού εισοδήματος ή/και με ειδικές κοινωνικές ανάγκες.
2. Ο παροχέας της Καθολικής Τηλεπικοινωνιακής Υπηρεσίας οφείλει να εγκαθιστά , λειτουργεί και συντηρεί τουλάχιστον ένα κοινόχρηστο τηλέφωνο ανά χιλίους κατοίκους ανά Κοινότητα και τουλάχιστον ένα σε Κοινότητες µε πληθυσµό µικρότερο των χιλίων (1000) κατοίκων.
3. Ο παροχέας της Καθολικής Τηλεπικοινωνιακής Υπηρεσίας οφείλει να εκθέτει και να λαµβάνει κάθε εύλογο µέτρο ούτως ώστε να διατηρεί εµφανώς εκτεθειµένο, σε κάθε κοινόχρηστο τηλέφωνο στο οποίο παρέχει υπηρεσίες, κείµενο που αναφέρει:

(α) το ελάχιστο τέλος που χρεώνεται για σύνδεση κλήσης.

(β) τον τρόπο πληρωµής αυτού του τέλους µε αναφορά στα αποδεκτά κέρµατα και άλλους τρόπους πληρωµής µέσω πιστωτικής κάρτας ή µε άλλο τρόπο,

(γ) το ποσό του πληρωτέου τέλους για κλήσεις µέσα στη Κυπριακή ∆ηµοκρατία µε αναφορά στη διάρκεια της κλήσης, την απόσταση που διανύει η κλήση, και τη µέρα ή ώρα της κλήσης ή, εναλλακτικά, αριθµό ατελούς κλήσης που µπορεί να κληθεί από το εν λόγω κοινόχρηστο τηλέφωνο και το οποίο παρέχει τις σχετικές πληροφορίες χρέωσης µέσω μαγνητοφωνηµένης ανακοίνωσης,

(δ) τη θέση του κοινόχρηστου τηλεφώνου κατά τρόπο επαρκώς ακριβή ώστε να επιτρέπει τον εντοπισµό του όσο το δυνατό πιο γρήγορα από τις υπηρεσίες άµεσης ανάγκης,

(ε) βεβαίωση ότι ο παροχέας της Καθολικής Τηλεπικοινωνιακής Υπηρεσίας ή άλλο πρόσωπο, του οποίου δίδεται το όνοµα, η διεύθυνση και ο αριθµός τηλεφώνου, θα εξετάσει οποιοδήποτε παράπονο του υποβληθεί σχετικά με την παροχή της υπηρεσίας των κοινόχρηστων τηλεφώνων,

(στ) ότι η πραγματοποίηση κλήσεων έκτακτης ανάγκης με χρήση του ενιαίου Ευρωπαϊκού αριθμού έκτακτης ανάγκης «112» και με οποιονδήποτε άλλων αριθμών που χρησιμοποιούνται για κλήσεις έκτακτης ανάγκης είναι διαθέσιµες ατελώς µέσω του κοινόχρηστου αυτού τηλεφώνου και μπορούν να γίνουν χωρίς την υποχρέωση χρήσης οποιουδήποτε μέσου πληρωμής.

**ΠΑΡΑΡΤΗΜΑ ΙV**

Υπηρεσίες ή Ευκολίες για Άτομα µε Ειδικές Ανάγκες, χαμηλού εισοδήματος ή/και με ειδικές κοινωνικές ανάγκες (Άρθρο 4 εδάφιο δ)

1. Για τους σκοπούς του παρόντος Παραρτήµατος ορίζονται:

(α) «συνδροµητές που έχουν ανάγκη χρήσης Τηλεφώνων Πληκτρολογίου (Textphones) λόγω των ειδικών αναγκών τους» σηµαίνει συνδροµητές του παροχέα Καθολικής Τηλεπικοινωνιακής Υπηρεσίας που είναι κωφοί, κωφοί και τυφλοί ή µε προβλήµατα λόγου,

(β) «Υπηρεσία Αναµετάδοσης» σηµαίνει υπηρεσία που παρέχει ευκολίες για τη λήψη και µετατροπή µηνυµάτων φωνής σε κείµενο και τη µετάδοση αυτού του κειµένου στο Τηλέφωνο Πληκτρολογίου των συνδροµητών οποιουδήποτε φορέα και αντιθέτως, και που έχει αναγνωρισθεί ως τέτοια υπηρεσία µε Απόφαση του Επιτρόπου,

(γ) «Τηλέφωνο Πληκτρολογίου» σηµαίνει ένα συνδυασµένο τερµατικό εξοπλισµό που ενσωµατώνει ένα αλφαριθµητικό πληκτρολόγιο και ένα µέσο παρουσίασης κειµένου, που προορίζεται για σύνδεση µε το δηµόσιο τηλεφωνικό δίκτυο και του οποίου ο µοναδικός ή κύριος σκοπός είναι η υποστήριξη ζωντανής τηλεφωνικής συνοµιλίας ανάµεσα σε δύο ή περισσότερους χρήστες.

1. Ο παροχέας της Καθολικής Τηλεπικοινωνιακής Υπηρεσίας οφείλει να εξασφαλίζει, ότι οι υπηρεσίες που προσφέρει εκπληρώνουν τις υποχρεώσεις που περιέχονται στο παρόν Παράρτηµα και δηµοσιεύονται ευρέως και επαρκώς.
2. Η υπηρεσία πληροφοριών τηλεφωνικού καταλόγου, που προσφέρει ο παροχέας της Καθολικής Τηλεπικοινωνιακής Υπηρεσίας σύµφωνα µε το Παράρτηµα II της παρούσας Απόφασης, οφείλει να περιλαµβάνει ατελή υπηρεσία τηλεφωνικών πληροφοριών που, σύµφωνα µε τα όσα ορίζει ο Επίτροπος, προσφέρεται σε µορφή που είναι κατάλληλη για τις ανάγκες προσώπων που είναι τυφλά ή έχουν άλλες ειδικές ανάγκες σε βαθµό που να µην είναι σε θέση να χρησιµοποιήσουν τον τηλεφωνικό κατάλογο στην κοινώς προσφερόµενη µορφή του.
3. Ο παροχέας της Καθολικής Τηλεπικοινωνιακής Υπηρεσίας οφείλει να εξασφαλίζει ότι οι συνδροµητές του, που έχουν ανάγκη χρήσης Τηλεφώνων Πληκτρολογίου λόγω των ειδικών αναγκών τους, έχουν δυνατότητα πρόσβασης σε Υπηρεσία Αναµετάδοσης.
4. Οι συνδροµητές που έχουν ανάγκη χρήσης Τηλεφώνων Πληκτρολογίου λόγω των ειδικών αναγκών τους χρεώνονται για τη µετάδοση µηνυµάτων φωνής και κειµένου που κάνουν χρήση Υπηρεσίας Αναµετάδοσης µε τέλος που δεν ξεπερνά τις κανονικές τιµές ή µε άλλα τέλη του παροχέα της Καθολικής Τηλεπικοινωνιακής Υπηρεσίας τα οποία αντιστοιχούν, στο βαθµό που αυτό είναι εύλογα δυνατό, στις τιµές αυτές, υπολογισµένα σαν η µετάδοση να είχε γίνει κατ΄ ευθείαν ανάµεσα στο τερµατικό σηµείο δικτύου του καλούντα και το τερµατικό σηµείο δικτύου του καλούµενου προσώπου, και σαν να µην είχε µεσολαβήσει πρόσθετο χρονικό διάστηµα για την κλήση αυτή από τη χρήση της Υπηρεσίας Αναµετάδοσης.
5. Ο παροχέας της Καθολικής Τηλεπικοινωνιακής Υπηρεσίας οφείλει να εξασφαλίσει, ότι οποιοσδήποτε από τους πελάτες του χρησιµοποιεί Τηλέφωνα Πληκτρολογίου θα έχει πρόσβαση σε δηµόσια υπηρεσία άµεσης ανάγκης, υπηρεσία τηλεφωνικής εξυπηρέτησης και υπηρεσία πληροφοριών τηλεφωνικού καταλόγου µε χρήση σύντοµων κωδικών, καθώς και ότι θα µπορεί να λαµβάνει µηνύµατα φωνής ως προς την πρόοδο της κλήσης σε µορφή κατάλληλη για τους χρήστες Τηλεφώνων Πληκτρολογίου.
6. Ο παροχέας της Καθολικής Τηλεπικοινωνιακής Υπηρεσίας, εφόσον ειδοποιηθεί για οποιοδήποτε πρόβληµα ή βλάβη οποιουδήποτε από τα απαραίτητα στοιχεία του δικτύου του, οφείλει να προσφέρει στους ιδιώτες συνδροµητές του µε ειδικές ανάγκες που έχουν καλόπιστα ανάγκη επείγουσας διόρθωσης της βλάβης, υπηρεσία διόρθωσης βλαβών κατά προτεραιότητα, στο βαθµό που αυτό είναι εύλογα δυνατό, χρεώνοντας τέλη για την υπηρεσία αυτή που δεν µπορούν να ξεπερνούν τα συνηθισµένα τέλη.
7. Με την επιφύλαξη των ισχυουσών διατάξεων για τη µη πληρωµή λογαριασµών, ο παροχέας της Καθολικής Τηλεπικοινωνιακής Υπηρεσίας οφείλει να εξασφαλίζει ότι οι ιδιώτες συνδροµητές του, που έχουν αναπηρία σε βαθµό που τους δηµιουργεί εξάρτηση από το τηλέφωνο, µπορούν να κάνουν χρήση ευκολίας για τη διαδικασία εξασφάλισης της τηλεφωνικής τους υπηρεσίας, η οποία:

(α) θα επιτρέπει στους πελάτες αυτούς να γνωστοποιούν από πριν στον παροχέα της Καθολικής Τηλεπικοινωνιακής Υπηρεσίας ένα εξουσιοδοτηµένο πρόσωπο, στο οποίο θα αποστέλλεται κατ’ αρχή ο λογαριασµός του πελάτη αυτού ή η σχετική αλληλογραφία ως προς την µη πληρωµή ενός τηλεφωνικού λογαριασµού,

(β) θα επιτρέπει στο εξουσιοδοτηµένο πρόσωπο να πληρώνει τον τηλεφωνικό λογαριασµό του πελάτη αυτού εκ µέρους του,

(γ) δεν θα απαιτεί από το εξουσιοδοτηµένο πρόσωπο να αποδέχεται την ευθύνη πληρωµής των λογαριασµών του πελάτη αυτού,

(δ) θα παρέχεται ατελώς στον εν λόγω πελάτη.

1. Ο παροχέας της Καθολικής Τηλεπικοινωνιακής Υπηρεσίας οφείλει να διαθέτει ατελώς σε κάθε ιδιώτη συνδροµητή που είναι τυφλός ή έχει σοβαρά προβλήµατα όρασης, µετά από αίτησή του, οποιαδήποτε σύµβαση (ή τροποποίησή της) µε το συνδροµητή αυτό για την παροχή σταθερών δηµόσιων τηλεφωνικών υπηρεσιών (συµπεριλαµβανοµένων και οποιωνδήποτε δηµόσια διαθέσιµών όρων ή προϋποθέσεων που αναφέρονται στη σύµβαση αυτή ή την τροποποίησή της), καθώς και οποιοδήποτε λογαριασµό αποστέλλεται ως προς τις υπηρεσίες αυτές, σε µεγάλους τυπογραφικούς χαρακτήρες που να µπορούν να διαβαστούν από το συνδροµητή αυτό, ή σε γραφή Braille ή σε ηλεκτρονική µορφή κατάλληλη ως προς τις εύλογες ανάγκες του εν λόγω συνδροµητή.
2. Ο παροχέας της Καθολικής Τηλεπικοινωνιακής Υπηρεσίας θα µεριµνά, ώστε το 75% των κοινόχρηστων τηλεφώνων ανά επαρχία και με τέτοιο τρόπο έτσι ώστε να ικανοποιείται επαρκώς η εφαρμογή του πεδίου της καθολικής υπηρεσίας, που θα εγκατασταθούν µετά την έναρξη ισχύος της παρούσας Απόφασης , να είναι διαµορφωµένα έτσι ώστε να επιτρέπουν την πρόσβαση και χρήση από άτοµα που χρησιµοποιούν αναπηρική καρέκλα. Στα υφιστάµενα κοινόχρηστα τηλέφωνα στις περιπτώσεις που υπάρχουν τρία ή και περισσότερα συγκεντρωµένα στον ίδιο χώρο κοινόχρηστα τηλέφωνα ο παροχέας της καθολικής τηλεπικοινωνιακής υπηρεσίας οφείλει να εξασφαλίσει ότι τουλάχιστον 30% των κοινόχρηστων τηλεφώνων ανά επαρχία και με τέτοιο τρόπο έτσι ώστε να ικανοποιείται επαρκώς η εφαρμογή του πεδίου της καθολικής υπηρεσίας είναι διαµορφωµένα έτσι ώστε να επιτρέπουν την πρόσβαση και χρήση από άτοµα µε αναπηρικές καρέκλες. Επιπρόσθετα, το αργότερο και μέχρι 6 μήνες από τη θέση ισχύος της παρούσας, ο παροχέας της Καθολικής Τηλεπικοινωνιακής Υπηρεσίας οφείλει να εξασφαλίσει ότι τουλάχιστον 70% των δηµόσιων κοινόχρηστων τηλεφώνων του ανά επαρχία και με τέτοιο τρόπο έτσι ώστε να ικανοποιείται επαρκώς η εφαρμογή του πεδίου της καθολικής υπηρεσίας περιέχουν τηλέφωνα µε ενσωµατωµένη δυνατότητα ενίσχυσης ήχου .
3. Ο παροχέας της Καθολικής Τηλεπικοινωνιακής Υπηρεσίας οφείλει να εγκαθιστά και να λαµβάνει κάθε εύλογο µέτρο για να διατηρεί εγκατεστηµένο, σε κάθε δηµόσιο κοινόχρηστο τηλέφωνο στο οποίο παρέχει ή εξασφαλίζει τις υπηρεσίες του, µηχανισµό που επιτρέπει σε πρόσωπα µε ακουστικά που έχουν σχεδιασθεί για χρήση µε τηλέφωνα τύπου ανάλογου µε αυτόν που χρησιµοποιείται για κοινόχρηστα τηλέφωνα, να χρησιµοποιούν τα ακουστικά αυτά.
4. ∆υνάµει Αποφάσεως του Επιτρόπου, ο παροχέας της Καθολικής Τηλεπικοινωνιακής Υπηρεσίας οφείλει να χρηµατοδοτεί τη λειτουργία, από πρόσωπο ή φορέα που έχει συµφωνηθεί από τον Επίτροπο, τον παροχέα της Καθολικής Τηλεπικοινωνιακής Υπηρεσίας και κάθε άλλο πρόσωπο που συµµετέχει στη χρηµατοδότηση αυτή, της υπηρεσίας Τηλεφωνικής Αναµετάδοσης για πελάτες του παροχέα της Καθολικής Τηλεπικοινωνιακής Υπηρεσίας ή άλλου φορέα, που έχουν ανάγκη χρήσης Τηλεφώνων Πληκτρολογίου λόγω των ειδικών αναγκών τους.
5. Ο παροχέας της Καθολικής Τηλεπικοινωνιακής Υπηρεσίας οφείλει να διαθέτει στους Συνδρομητές που ζητούν την παροχή τηλεφωνικών υπηρεσιών, ένα ή περισσότερα τιµολογιακά πακέτα προκειμένου να εξασφαλίζεται ότι οι Συνδρομητές με χαμηλό εισόδημα ή ειδικές κοινωνικές ανάγκες δεν αποκλείονται από τη πρόσβαση ή τη χρήση της διαθέσιμης τηλεφωνικής υπηρεσίας. Κάθε ένα από αυτά τα τιµολόγια οφείλει να ακολουθεί τις κατευθυντήριες γραµµές που θα συµφωνούνται ανάµεσα στον Επίτροπο και τον παροχέα της Καθολικής Τηλεπικοινωνιακής Υπηρεσίας, εντός τριών (3) μηνών από την παροχή από τον Επίτροπο ενός σχεδίου των κατευθυντήριων αυτών γραµµών στον παροχέα της Καθολικής Τηλεπικοινωνιακής Υπηρεσίας. Οι εν λόγω Κατευθυντήριες Αρχές θα αποτελούν Απόφαση του Επιτρόπου, κατ’εφαρμογήν των άρθρων 113 και 114 του Νόμου.

14. Η πιο πανω Απόφαση του Επιτρόπου οφείλει να προσδιορίζει, µεταξύ άλλων, τις απαιτήσεις που πρέπει να ικανοποιούνται από το τιµολογιακό πακέτο, συµπεριλαµβανοµένων και των κριτηρίων που θα ακολουθεί ο παροχέας της Καθολικής Τηλεπικοινωνιακής Υπηρεσίας για να αποφασίσει ποιοι από τους ιδιώτες συνδροµητές του θα δικαιούνται να κάνουν χρήση των πλεονεκτηµάτων των πακέτων αυτών.

**ΠΑΡΑΡΤΗΜΑ V**

**Ομάδα Δ** ( άρθρο 4 εδάφιο ε): Ατελείς κλήσεις προς ορισµένες υπηρεσίες Έκτακτης Ανάγκης

1. Για τους σκοπούς του παρόντος Παραρτήµατος ,

«Παροχέας Καθολικής Τηλεπικοινωνιακής Υπηρεσίας» ορίζεται το πρόσωπο το οποίο έχει ορισθεί από τον Επίτροπο ως Υπόχρεος Οργανισμός παροχής του περιεχομένου των υπηρεσιών της Ομάδας Δ της Καθολικής Τηλεπικοινωνιακής Υπηρεσίας.

ֹ

1. Ο παροχέας Καθολικής Τηλεπικοινωνιακής Υπηρεσίας οφείλει να παρέχει τις σχετικές υπηρεσίες σύμφωνα και με αυτά που ορίζονται στο Παράρτημα IV της παρούσης Απόφασης αναφορικά με τις Υπηρεσίες και Ευκολίες για Ατομα με ειδικές ανάγκες, χαμηλού εισοδήματος ή/και με ειδικές κοινωνικές ανάγκες .
2. Ο παροχέας καθολικής τηλεπικοινωνιακής υπηρεσίας οφείλει να προσφέρει ατελείς κλήσεις στους τελικούς χρήστες/συνδρομητές και τους χρήστες των κοινοχρήστων τηλεφώνων τα οποία παρέχει, για πρόσβαση στις εξής υπηρεσίες:
3. Πληροφορίες για τους αριθµούς άµεσης ανάγκης.
4. Άμεσης ανάγκης που θα περιλαμβάνουν τουλάχιστον τον κοινό Ευρωπαϊκό αριθµό άµεσης ανάγκης «112» και το «199».
5. Κλήσεων προς αριθμούς Κρατικών Νοσοκοµείων.
6. Κλήσεων προς το Κέντρο Πληροφόρησης Φαρµάκων & ∆ηλητηριάσεων
7. Κλήσεων για Αναφορά ∆ασικών Πυρκαγιών.
8. Πληροφορίες για τηλέφωνα Νοσοκοµείων & Κλινικών.
9. Κλήσεων προς το Κέντρο Συντονισµού Έρευνας & ∆ιάσωσης.
10. Άµεσης ∆ράσης Βρετανικών Βάσεων.
11. Άµεσης Ανταπόκρισης Αστυνοµίας (ανά επαρχία).
12. Αστυνοµίας Βρετανικών Βάσεων.